CELEX: 62021CN0190
Language: da
Date: 2021-03-26 00:00:00
Title: Sag C-190/21: Anmodning om præjudiciel afgørelse indgivet af Overlandesgericht Stuttgart (Tyskland) den 26. marts 2021 — Paypal (Europe) Sàrl et Cie, SCA mod PQ

12.7.2021   
            
            
               DA
            
            
               Den Europæiske Unions Tidende
            
            
               C 278/25
            
         
      Anmodning om præjudiciel afgørelse indgivet af Overlandesgericht Stuttgart (Tyskland) den 26. marts 2021 — Paypal (Europe) Sàrl et Cie, SCA mod PQ
      (Sag C-190/21)
      (2021/C 278/36)
      Processprog: tysk
      
         Den forelæggende ret
      
      Oberlandesgericht Stuttgart
      
         Parter i hovedsagen
      
      
         Sagsøger: Paypal (Europe) Sàrl et Cie, SCA
      
         Sagsøgt: PQ
      
         Præjudicielle spørgsmål
      
      
                  1)
               
               
                  Skal, hvad der ud fra en isoleret betragtning og en selvstændig fortolkning må være et krav om erstatning uden for kontrakt, uden videre klassificeres som et kontraktforhold i henhold til Bruxelles Ia-forordningens (1) artikel 7, nr. 1), når kravet om erstatning uden for kontrakt på nogen måde konkurrerer med et kontraktforhold, uanset om der efter en fortolkning af kontrakten måtte være tale om et krav om erstatning uden for kontrakt?
               
            
                  2)
               
               
                  Såfremt det første spørgsmål besvares benægtende: Hvor skal det sted, hvor skadetilføjelsen som omhandlet i Bruxelles Ia-forordningens artikel 7, nr. 2), er foregået, lokaliseres, såfremt en betalingstjenesteudbyder har overført elektroniske penge fra en kundes konto til en hasardspilsudbyders modtagerkonto hos den samme betalingstjenesteudbyder, og betalingstjenesteudbyderens medvirken til betalinger til fordel for hasardspilsudbyderen indikerer, at der kan være tale om en skadevoldende handling uden for kontrakt:
               
            
                  2.1
               
               
                  På det sted, hvor betalingstjenesteudbyderen har hjemsted som stedet for e-pengetransaktionen?
               
            
                  2.2
               
               
                  På det sted, hvor betalingstjenesteudbyderen som følge af transaktionen (i hvert fald i tilfælde af transaktionens lovlighed) får et krav på erstatning for udgifter mod kunden, som har anvist betalingen?
               
            
                  2.3
               
               
                  På det sted, hvor kunden, som har anvist betalingen, har bopæl?
               
            
                  2.4
               
               
                  På det sted, hvor den kundes bankkonto befinder sig, som betalingstjenesteudbyderen kan få adgang til med en betalingsservicefuldmagt med henblik på at kreditere e-pengekontoen?
               
            
                  2.5
               
               
                  På det sted, hvor de penge, som betalingstjenesteudbyderen har overført til spillerens spillekonto hos hasardspilsudbyderne, går tabt ved spil, dvs. hvor hasardspilsudbyderen har hjemsted?
               
            
                  2.6
               
               
                  På det sted, hvor kunden deltager i det forbudte hasardspil (såfremt kunden har bopæl på spillestedet)?
               
            
                  2.7
               
               
                  På ingen af disse steder?
               
            
                  2.8
               
               
                  Såfremt spørgsmål nr. 2.2 besvares bekræftende, og det afgørende er, at der er tale om det sted, hvor betalingstjenesteudbyderen som følge af transaktionen får et krav på erstatning for udgifter mod kunden: Hvor opstår kravet på erstatning for udgifter mod den kunde, som har anvist betalingen? Kan opfyldelsesstedet i henhold til rammeaftalen for betalingstjenester eller skyldnerens bopæl benyttes til lokaliseringen af dette skyldforhold?
               
            
         (1)  Europa-Parlamentets og Rådets forordning (EU) nr. 1215/2012 af 12.12.2012 om retternes kompetence og om anerkendelse og fuldbyrdelse af retsafgørelser på det civil- og handelsretlige område (EUT 2012, L 351, s. 1).